**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 30.07.2017, ora 08.00 – 31.07.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 31.07.2017, ora 7.00**

**RÂURI**

Debitele au fost în general în scădere, exceptând cursul inferior al Ialomiţei, unde au fost în creştere prin propagare și râurile din bazinele hidrografice: Crasna, Barcău, Caraș, Nera, Cerna și Bârlad, unde au fost relativ staționare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul hidrografic Ialomița şi pe cele din Dobrogea și mai mici (sub 30% din normalele lunare) pe: Crasna, Barcău,Timiș, Bârzava, Bârlad, bazinul superior şi mijlociu al Prutului, pe unele râuri din bazinele hidrografice: Someș (Sălăuța, Șieu, Lonea, Fizeș, Lăpuș), Crișul Negru (Crișul Pietros, Valea Roșie, Holod, Teuz), Mureș (Luț, Comlod, Iara, Târnave, Domald, Secaș, Râul Mare), Suceva şi Moldova.

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi în general în scădere, exceptând râurile din bazinele hidrografice: Vișeu, Iza, Tur, Bega, Timiș, Bârzava, Caraș, Nera, Cerna, Vedea și Bârlad, unde vor fi relativ staționare.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 30 – 31.07.2017 a fost în creştere, având valoarea de 3100 m3/s, situându-se sub media multianuală a lunii iulie (5350 m3/s).

În aval de Porţile de Fier debitele au fost în creştere pe sectorul Gruia – Giurgiu şi în scădere pe sectorul Olteniţa – Tulcea.

Debitul la intrarea în ţară (secţiunea Baziaş) va fi în creştere (3300 m3/s).

În aval de Porţile de Fier debitele vor fi în creștere pe sectorul Gruia – Călărași şi în scădere ușoară pe sectorul Cernavodă – Tulcea.

**2.** **Situaţia meteorologică în intervalul 30.07.2017, ora 8.00 – 31.07.2017, ora 6.00**

**ÎN ŢARĂ**

Vremea a fost frumoasă, iar în cea mai mare parte a țării a devenit călduroasă, izolat caniculară după-amiaza în Banat și Oltenia, unde și disconfortul termic s-a accentuat, indicele temperatură-umezeală(ITU) atingând pragul critic de 80 de unități. Cerul a fost senin, iar vântul a suflat slab și moderat. Temperaturile maxime s-au încadrat între 25 de grade la Întorsura Buzăului și 36 de grade la Calafat și Moldova Nouă, iar la ora 06 se înregistrau valori termice cuprinse între 8 grade la Miercurea Ciuc și 26 de grade la Moldova Nouă.

**LA BUCUREŞTI**

Vremea s-a menținut frumoasă dar și călduroasă, temperatura maximă fiind de 30 de grade la Afumați, 31 de grade la Băneasa și 32 de grade la Filaret. Cerul a fost senin, iar vântul a suflat slab până la moderat. La ora 06 se înregistrau 14 grade la Băneasa, 16 grade la Afumați și 17 grade la Filaret.

**3. Prognoza meteorologică în intervalul 31.07.2017, ora 8.00 – 01.08.2017, ora 8.00**

**ÎN ŢARĂ**

Vremea va fi călduroasă în cea mai mare parte a țării, caniculară după-amiaza local în vest și izolat în centru și sud-vest, unde și indicele temperatură-umezeală (ITU) va atinge și ușor depăși pragul critic de 80 de unități al disconfortului termic. Cerul va fi mai mult senin și doar după-amiaza, în zona montană, în special în cea înaltă din masivele sudice, cu totul izolat, vor fi posibile ploi slabe trecătoare. Vântul va sufla slab până la moderat. Temperaturile maxime se vor încadra între 27...28 de grade pe litoral și 36...37 de grade în Banat, Crișana și izolat în Oltenia, iar cele minime vor fi cuprinse în general între 12 și 22 de grade.

**LA BUCUREŞTI**

Vremea va fi în continuare călduroasă. Cerul va fi senin, iar vântul va sufla slab până la moderat. Temperatura maximă se va situa în jurul valorii de 32 de grade, iar cea minimă va fi de 16...18 grade.

***II. CALITATEA APELOR***

**Administrația Națională ,,Apele Române’’** și **Comisariatul Județean Harghita al Gărzii Naționale de Mediu** informează despre producerea, în data de 29.07.2017, in jurul orei 19.00, unei poluări accidentale a apei pr. Seike, afluent de dreapta al râului Tarnava Mare, în zona pod liceu Koscaroly, localitatea Odorheiu Secuiesc, județul Harghita. Poluarea s-a manifestat printr-o culoare rosie a apei și miros întepător. Cauza o reprezintă deversarea, de către un camion-cisterna, unei cantitati necunoscute de ulei de transformator, in reteaua de ape pluviale. Reprezentanti ai SGA Mures (formația de lucru Odorheiul Secuiesc), s-au deplasat in zona pentru investigarea fenomenului si prelevarea probelor de apa in vederea afectuarii analizelor de laborator.

***II. CALITATEA MEDIULUI***

**1. În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA DE COMUNICARE**

Dispecer,

Gabriel ION